Tove Stang Dahl

Tove Stang Dahl (født 9. november 1938, død 11. februar 1993 i Oslo) var en norsk jurist og feminist, professor i kvinnerett ved Universitetet i Oslo fra 1988 til sin død. 
Hun var cand.jur. fra 1965, og arbeidet siden ved Det juridiske fakultet ved Universitetet i Oslo. Først, fra 1965 til 1977, ved Institutt for kriminologi og strafferett, og fra 1977 ved Institutt for offentlig rett. Hun var en sentral person ved opprettelsen av faget kvinnerett ved UiO i 1975, og tre år senere, i 1978, ble hun leder av den nyopprettede Avdeling for kvinnerett ved Institutt for offentlig rett. Hun ble utnevnt til professor i kvinnerett i 1988. 
Hun tok doktorgrad i 1978 med avhandlingen Barnevern og samfunnsvern, en analyse av barnevernet anno 1900. 

Grunntanken er at rettsreglene ikke kan studeres isolert. De må sees i sammenheng med kvinners livsvilkår og stilling i samfunnet, og vurderes ut fra verdier som rettferdighet, frihet og verdighet. Gjennom metodearbeidet la hun også et grunnlag for å bringe kvinneperspektivet inn på andre områder, som trygderett, sosialrett og kriminologi. Tove Stang Dahls program for bedring av kvinners posisjon i retten og i samfunnet var ikke å gjøre kvinner lik menn, men å oppvurdere kvinners egenskaper og aktiviteter. Tove Stang Dahls kvinnerettslige arbeider har inspirert jurister og kvinneforskere i mange land.
 
Hennes banebrytende innsats for faget kvinnerett ble blant annet markert med utgivelsen av de to artikkelsamlingene Kvinnerett I og Kvinnerett II i 1985, som hun redigerte. Hun skrev en «Innledning til kvinneretten», som er systematisk fremstilling av kvinnerettens verdigrunnlag og metode. Dette arbeidet er oversatt til flere språk. 
Hennes arbeider om voldtekt som sosialt og rettslig problem, samlet i Pene piker haiker ikke, fortsetter å være relevant utover hennes eget fagfelt.Hun mottok flere priser for sitt arbeid, blant annet ble hun i 1986 æresdoktor ved Københavns Universitet. Hun var styremedlem i Fritt Ord, medlem av Rådet for humanistisk forskning i NAVF, og aktiv i oppbyggingen av kvinnesekretariatet i NAVF.
Hun var datter av Nic. Stang og Ragna Thiis Stang, og gift med Hans Fredrik Dahl. Moren og søsteren Nina (1944–78), som var bistandsarbeider, omkom i en bilulykke i Afrika i 1978.

Se også Stang (slekt fra Aremark) for farsslekta og Thiis (slekt) samt  Ullmann for morsslekta.


== Bibliografi ==
Barnevern og samfunnsvern : om stat, vitenskap og profesjoner under barnevernets oppkomst i Norge. Pax, 1978. ISBN 82-530-0893-7 (1992 ISBN 82-530-1582-8)
Child welfare and social defence. Universitetsforlaget, 1985 ISBN 82-00-07114-6
«Kvinner som ofre – særlig om hustruvold» I: Nordisk tidsskrift for kriminalvidenskab ; 1980:1-2
Husmorrett : seminar i husmorrett arrangert av Norges husmorforbund i samarbeid med Avdeling for kvinnerett, 10. og 11. juni 1981. Av Tove Stang Dahl, Marianne Fastvold, Tone Sverdrup. Universitetsforlaget, 1981. ISBN 82-00-05818-2
Kvinnerett I. Tove Stang Dahl (red.). Universitetsforlaget, 1985 ISBN 82-00-07467-6
Kvinnerett II. Tove Stang Dahl (red.). Universitetsforlaget, 1985 ISBN 82-00-07468-4
Women's law : an introduction to feminist jurisprudence. Universitetsforlaget, 1987 ISBN 82-00-18490-0 (1988 ISBN 82-00-18490-0)
El derecho de la mujer. Madrid : Vindication feminista, 1987 ISBN 84-404-9123-9
Frauenrecht : eine Einführung in feministisches Recht. Bielefeld : AJZ , 1992 ISBN 3-86039-003-1
O direito das mulheres. Gulbenkian: Lisboa ISBN 972-31-0577-2
Den muslimske familie : en undersøkelse av kvinners rett i islam. Universitetsforlaget, 1992 ISBN 82-00-21715-9 (2003 ISBN 82-13-02041-3)
The Muslim family : a study of women's rights in Islam. Scandinavian University Press,  1997 ISBN 82-00-22420-1
Pene piker haiker ikke : artikler om kvinnerett, strafferett og velferdsstat. Universitetsforlaget, 1994 ISBN 82-00-03952-8Annelene Svingen. Tove Stang Dahl : en annotert bibliografi over bøker og artikler: Oslo : Institutt for offentlig rett, Universitetet i Oslo , 1994 – 33 s. – (Kvinnerettslige studier ; nr 34) (Institutt for offentlig retts skriftserie ; nr 4/1994).


== Referanser ==


== Eksterne lenker ==
Anne Hellum Rettferdighet og frihet. Tove Stang Dahls forfatterskap i et nøtteskall Arkivert 16. april 2016 hos Wayback Machine. Minibiografi i Prosa 06|06
Kari Stefansen Pene piker haiker ikke Bokessay på Sosiologen.no (1. juli 2019)